**ELŐTERJESZTÉS**

**Szombathely Megyei Jogú Város Közgyűlése**

**2023. január 26-ai ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. január 16-án** Sipos Ernőné szépkorút köszöntöttem 90. születésnapja alkalmából.

**Január 17-én** Horváth Soma alpolgármester úrral a Petőfi-telep játszóterén egyeztettünk a helyben élő polgárokkal, a jövőben ott megvalósuló fejlesztésekről.

E napon Horváth Soma alpolgármester úr Balló László meghívására részt vett a Balló és Barátai Versklub által szervezett külföldi költők délutánján, a Szimfónia Kávézóban.

**Január 18-án** dr. László Győző alpolgármester úr a Falco-Vulcano Energia KC Szombathely és a Király SE közt megvalósuló együttműködés sajtótájékoztatóján vett részt.

**Január 19-én** sajtótájékoztatót tartottam a Szent Márton utcában a jövőbeli 461 millió forintos út- és körforgalom-felújításról, valamint körforgalom építésről.

E napon Horváth Soma alpolgármester úr, Csapláros Andrea múzeumigazgató asszonnyal együtt részt vett a MúzeumokMa 2020 keretében, zoom platformon szervezett fókuszcsoport beszélgetésen.

E napon dr. Horváth Attila alpolgármester úr Győrszentivánon részt vett egy egyeztetésen az akkumulátor-gyárral kapcsolatban.

**Január 20-án** az Emlékmű környezetének komplex felújításáról és annak részleteiről tartottam sajtótájékoztatót. 120 millió forintos felajánlásból valósulhat meg a beruházás. A felújítás nem terheli az önkormányzat büdzséjét, a munkálatokat a Metal Hungária Holding Zrt. finanszírozza.

E napon Budapestenkerült megrendezésre a Göncz Árpád Alapítvány centenáriumi rendezvénysorozatának záró ünnepsége, melyen dr. László Győző és Horváth Soma alpolgármester urak képviselték a várost.

**Január 21-én** a magyar kultúra napja alkalmából a Weöres Sándor Színház is megemlékezett a 200 évvel ezelőtt született Petőfi Sándorról és örök szerelméről, Szendrey Júliáról. Osztályok, baráti társaságok és színjátszó csoportok jelentkeztek Petőfi Sándor és Szendrey Júlia örök szerelmének megjelenítésére. A Weöres Sándor Színház 2022-ben csatlakozott először az Ádámok és Évák elnevezésű országos középiskolai színházi játékhoz. Az Ádámok és Évákból így lett a seregszemle címe Sándorok és Júliák. Az esemény fővédnöke voltam.

E napon tartottuk a magyar kultúra napja alkalmából díjátadó gálánkat. A gálaműsoron a Himnusz és Petőfi Sándor születésének 200. évfordulójáról is megemlékeztünk. A magyar kultúra napját 1989 óta ünnepeljük, annak emlékére, hogy Kölcsey Ferenc 1823-ban január 22-én fejezte be a Himnusz kéziratát. A 2023-as rendezvényen, melyet az AGORA - Művelődési és Sportházban tartottak, Horváth Soma, Szombathely MJV kultúráért is felelős alpolgármestere nyitotta meg beszédével, majd Putz Attilával, a Kulturális, Oktatási és Civil Bizottság elnökével közösen adtuk át a kitüntetéseket. A gálaműsort követő állófogadáson köszöntöttem a résztvevőket és gratuláltam ismét a díjazottaknak. Az eseményen részt vett dr. Horváth Attila alpolgármester úr, valamint Bokányi Adrienn és Németh Ákos tanácsnokok is.

**Január 22-én** Szent Fábián és Szent Sebestyén vértanúk napja alkalmából tartották meg Szombathely város fogadalmi ünnepét a Sarlós Boldogasszony Székesegyházban. Az 1711-es szombathelyi pestis járványkor minden három szombathelyi polgárból ketten meghaltak. A város vezetői és lakói Szent Sebestyénhez imádkoztak a gyógyulásért, ekkor szentmiséket a szabad ég alatt tartották. A fohász után hamarosan megszűnt a járvány, a város elöljárósága és lakói fogadalmat tettek, hogy ezt a napot minden évben ünnepként tartják meg. A fogadalomhoz híven gyertyás körmenettel emlékeztünk meg a járvány áldozatairól, és imádkoztunk Szombathely minden lakójáért.

**Január 25-én** dr. László Győző alpolgármester úrral és dr. Károlyi Ákos jegyző úrral közösen, elismerő oklevelet adott át Czömpöl Bianka, a Nyugat.hu újságírója részére, aki a Fejlesztési Újságíró Díj 2022 különdíját nyerte el a város Közösségi Bérlakás Rendszerét bemutató riportjával.

E napon Bokányi Adrienn tanácsnok asszony a polgármester úr által aláírt Living in EU nyilatkozat pénzügyi alcsoportjához kapcsolódó angol nyelvű online megbeszélésen vett részt.

**1.**

**Tisztelt Közgyűlés!**

A Tisztelt Közgyűlés a 461/2022. (XII.8.) Kgy. sz. határozatában felkért arra, hogy az intermodális csomópont tekintetében készüljön előterjesztés a Közgyűlés 2023. január havi nyilvános ülésére.

A Közgyűlés a 219/2015. (VI.18.) Kgy. sz. határozatával a „Javaslat a „Szombathely intermodális közösségi közlekedési csomópont létesítése” című projekt keretében készült részletes megvalósíthatósági tanulmánnyal kapcsolatos döntés meghozatalára” című előterjesztést megtárgyalta, és a megvalósíthatósági tanulmány mellékletben bemutatott tartalmát jóváhagyta. A Közgyűlés felkérte továbbá a polgármestert, hogy az intermodális csomópont megvalósítása érdekében a finanszírozási lehetőségeket vizsgálja meg, és rendelkezésre álló lehetőség esetén erről tájékoztassa a Közgyűlést.

A tervezett intermodális csomópont tervezői konzorcium által javasolt műszaki tartalma az alábbiak szerint alakult volna:

* Az intermodális csomópont a Vasút utca – Semmelweis I. utca – Nádasdy F. utca – Szelestey L. utcai tömb belsejében került volna kialakításra olyan módon, hogy az Éhen Gyula téri, a Szelestey L. u-i és a Nádasdy F. u-i lakóépületek határolják délről, míg északról a Vasút u.-Semmelweis I. u-i ingatlanokon továbbra is zavartalan működés biztosítható.
* Az intermodális csomópontot a Vasút utca felől illetve a Semmelweis I. u. – Nádasdy u-i csomópont felől lehetett volna közúton elérni. Ez utóbbi kereszteződés öt ágú körforgalmú csomóponttá épült volna át, a forgalom megfelelő kapacitásának biztosítása érdekében.
* Az új IMCS mind a helyi, mind a helyközi autóbusz állomás funkcióját ellátta volna, egyúttal áttelepítve az Ady Endre térről és az Éhen Gyula térről a közforgalmú közlekedési végállomásokat. A helyszínrajzi kialakítás lehetővé tette volna, hogy a helyi és helyközi buszok és a vasút között jelentkező jelentős utasáramlás a lehető legközelebb kerüljön egymáshoz, mindez egymásnak szerves részét alkotva.

A fenti műszaki tartalom alapján a tervezett intermodális csomópont által a SZOVA Nonprofit Zrt. tulajdonában lévő 7029/5, 7029/6 és 7027 hrsz.-ú ingatlanok is érintettek voltak, amely ingatlanokat az OTP Bank Nyrt. javára bejegyzett jelzálogjog terhel.

2020. november 12-én tartott videokonferencián – a Nemzeti Infrastruktúra Fejlesztő Zrt. részvételével – az az egyöntetű álláspont alakult ki, hogy egy, az önkormányzattal szoros együttműködésben elkészített új döntéselőkészítő tanulmány és részletes megvalósíthatósági tanulmány szükséges, amely feltárja azokat a szükségszerű, járulékos beruházási igényeket, amelyek, bár kétségtelenül többletköltségekkel járnak, nélkülük azonban az IMCS működése, mint cél, elképzelhetetlen.

A videokonferencián elhangzottak alapján 2020. novemberében polgármesteri levélben kerültek megfogalmazásra a Nemzeti Infrastruktúra Fejlesztő Zrt. felé azok a további feltételek, amelyek az IMCS megvalósításához elengedhetetlenek.

A Nemzeti Infrastruktúra Fejlesztő Zrt. a Közgyűlés által jóváhagyott műszaki tartalomtól elérő tartalommal újból terveztetni kezdte az intermodális csomópontot arról tájékoztatva Önkormányzatunkat, hogy a helyszín olyan tekintetben módosul, hogy nem szerepelhet benne terhelt ingatlan.

A Nemzeti Infrastruktúra Fejlesztő Zrt. által tervezett és megküldött dokumentáció – amely az Éhen Gyula teret és egyéb magántulajdonú területeket érint – kizárólag ötlettervként funkcionál, amely – az általunk szabott elvárások, feltételek alapján – nem alkalmas arra, hogy a Közgyűlés tárgyalni tudja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

A Vas Vármegyei Kormányhivatal Szombathelyi Járási Hivatal Gyámügyi Osztálya az Önkormányzat tulajdonában álló, Petőfi S. u. 8. szám alatti ingatlanból kiköltözött, máshol került elhelyezésre. A kiköltözéssel a Kormányhivatal fenti ingatlanra vonatkozó ingyenes használati jogviszonya megszűnik.

A SZOVA Nonprofit Zrt. a kezelője az ingatlan egyéb önkormányzati tulajdonú albetétének (garázsoknak, lakásoknak), ezért javaslom, hogy a Petőfi S. u. 8. szám alatti társasház valamennyi önkormányzati tulajdonban álló ingatlana tekintetében a kezelői feladatok ellátására a SZOVA Szombathelyi Vagyonhasznosító és Városgazdálkodási Nonprofit Zrt. kerüljön kijelölésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

**Tájékoztató egyes intézmények földgázbeszerzéseivel kapcsolatos veszélyhelyzeti szabályokról**

A Kormány 2023. január 20. napján fogadta el a 12/2023. (I.20.) Korm. rendelettel, hogy az arra jogosult állami és önkormányzati szervek 2023. március 1. napjától 2023. szeptember 30. napjáig rögzített áron juthatnak földgázhoz. 2023. január 23-án tájékoztattuk az önkormányzat által fenntartott költségvetési intézményeket, valamint a gazdasági társaságokat a lehetőségről. Mivel egyetlen érintett, a váltásnak megfelelő szervezet sem jelezte, hogy nem kíván élni a Kormány által biztosított lehetőséggel, javasoljuk, hogy a rendelet erejénél fogva a jogszabálynak megfelelő (tőzsdei indexált árhoz kötött) földgáz-kereskedelmi szerződéseknél a módosított elszámolást vegyék igénybe.

A lehetőséggel élni kívánó intézményeknek és gazdasági társaságoknak a rendelet hatálybalépését követő 5. munkanap végéig (2023. január 27.) nyilatkozni szükséges a földgázkereskedő felé, hogy jogosultságuk fennáll és a módosított elszámolást igénybe veszik. A nyilatkozat a földgázkereskedő által e célra biztosított elektronikus felületen keresztül, a felhasználó e-mail címének megjelölésével és a földgázkereskedő által megadott, jogosultság fennállását igazoló, kitöltött űrlap csatolásával tehető meg. A nyilatkozattétel fogadását a földgázkereskedő elektronikus levélben igazolja vissza. A földgázkereskedő a rendelet hatálybalépését követő 14. munkanapig tájékoztatja az intézményt az alkalmazott árképzésről. Az intézmény a rendelet alapján a földgáz-kereskedelmi szerződés részévé váló árképzésre tekintettel a Ptk. 6:60. § (2) bekezdésétől eltérően a bíróságtól a szerződés módosítását nem kérheti, a szerződéstől nem állhat el.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**4.**

**Tisztelt Közgyűlés!**

Tájékoztatom a Tisztelt Közgyűlést, hogy az AGORA Savaria Kulturális és Médiaközpont Nonprofit Kft. ügyvezetője a Tisztelt Közgyűlés jóváhagyását kérte az Európai Parlament által kiírt, alább ismertetett pályázat benyújtásához.

*Pályázati cél, tartalom:*

A felhívás a média területén végzett kommunikációs tevékenységekre vonatkozik a 2024-es európai parlamenti választások előtt. Kiemelten fontos a polgárok Európai Parlamenttel kapcsolatos tájékozottságának növelése, valamint a széles körű nyilvános párbeszéd előmozdítása az EU-ról és a 2024-es választásokról.

*Pályázni jogosultak* hírügynökségek, televíziós csatornák, rádióállomások, digitális média és írott sajtó. Ez alapján az AGORA Savaria Nonprofit Kft. jogosult a pályázat benyújtására.

*Az igényelhető támogatás*: 30.000 – 200.000 Euro közötti összeg. A támogatási intenzitás mértéke max. 70 %.

A megvalósítás időtartama 2023. szeptember 1. – 2024. december 31.

A pályázati díj nincs.

Pályázat kódszáma: 3

Benyújtási határidő: 2023. január 26.

A pályázat önerejét a társaság saját erőből, a 2023. évi költségvetése terhére biztosítja, az további önkormányzati forrást nem igényel.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. január 25.**

 **/:Dr. Nemény András:/**

**I.**

**HATÁROZATI JAVASLAT**

**……/2023. (I. 26.) Kgy. sz. határozat**

Szombathely Megyei Jogú Város Közgyűlése az intermodális csomópont aktuális állásáról szóló tájékoztatót tudomásul veszi.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**……/2023. (I. 26.) Kgy. sz. határozat**

Szombathely Megyei Jogú Város Közgyűlése az Önkormányzata tulajdonában álló, Szombathely, Petőfi S. u. 8. szám alatti, 6021/A/8 hrsz-ú ingatlan kezelői feladatainak ellátására – a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 15. § (9) bekezdésében foglaltak alapján – a SZOVA Szombathelyi Vagyonhasznosító és Városgazdálkodási Nonprofit Zrt-t jelöli ki, amely az ingatlankezelést az üzemeltetési szerződés keretében látja el.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Kovács Cecília a SZOVA Nonprofit Zrt. vezérigazgatója)

**Határidő:** azonnal

**III.**

**HATÁROZATI JAVASLAT**

**……/2023. (I.26.) Kgy. sz. határozat**

1. Szombathely Megyei Jogú Város Közgyűlése az egyes intézmények földgázbeszerzéseivel kapcsolatos veszélyhelyzeti szabályokról szóló tájékoztatót megtárgyalta, és azt tudomásul veszi.
2. A Közgyűlés egyetért azzal, hogy a helyi önkormányzat által fenntartott, a 12/2023.(I.20.) Korm.rendelet szerinti feltételeknek megfelelő költségvetési intézmények, valamint gazdasági társaságok éljenek a Kormány által biztosított lehetőséggel, és az arra jogosult földgáz-kereskedelmi szerződéseknél a módosított elszámolást vegyék igénybe.
3. A Közgyűlés felkéri az érintett intézményvezetőket és a gazdasági társaságok vezetőit a nyilatkozattétel megtételére.

**Felelős:** Dr. Nemény András polgármester

 Dr. Horváth Attila, alpolgármester

Dr. Károlyi Ákos jegyző

/a végrehajtás előkészítéséért:

Stéger Gábor, a Közgazdasági és Adó Osztály vezetője

valamennyi érintett intézményvezető, gazdasági társaságok vezetői/

 **Határidő:** azonnal (az 1. és 2. pont vonatkozásában)

 2023. január 27. (az 3. pont vonatkozásában)

**IV.**

**HATÁROZATI JAVASLAT**

**........../2023. (I.26.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. az Európai Parlament által kiírt 3 kódszámú felhívásra pályázatot nyújtson be. A pályázati díjak, valamint a 30 % önerő megfizetésére a társaság szokásos működési költségei nyújtanak fedezetet.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Horváth Zoltán, a Kft. ügyvezetője)

**Határidő:** azonnal